Hans Gjertsen Busch

Hans Gjertsen Busch (født 1585, død 6. mars 1649) var kjøpmann og borgermester i Trondheim.

Bakgrunn 
Gjertsen Busch gikk på latinerskolen i Haderslev 1598-99, i byen der hans far satt som borgermester. Han kom til Trondheim og nedsatte seg som kjøpmann. Han giftet seg med Maren Svendsdatter i 1613 på Stjørdal der hans svigerfar Svend Andersen var fogd og tett knyttet til kirken.

I Trondheim forvaltet Gjertsen Busch flere eiendommer.

Virke 
Han nevnes som skriver i Skogn/Stjørdal i 1620, da han leverte regnskapet for kongens tiende den 3. mai 1625. Han nevnes som borger i Trondheim da han med noen av byrådet var med og beså biskopens residens den 25. april 1626. Trolig ble han rådmann like etterpå. Som borgermester nevnes han første gang i 1630. 

Gjertsen Busch nevnes også som byrådsmedlem den 29. april 1631. Den 29. oktober 1632 var han med å etterse Oluff Skrivers regnskap, og han kalles da forrige borgermester. Trolig var han borgermester fra fastelaven i 1630 til fastelaven 1632. Han kalles i alle fall rådmann i 1633. Den 14. juli 1633 ble han forordnet til overformynder og sto i den stillingen til 14. juli 1635. Han ble da på nytt borgermester og sto i stillingen til sin død den 6. mars 1649.

Referanser 

Forretningsfolk
Embets- og tjenestemenn